CELEX: 52020PC0281
Language: ro
Date: 2020-07-24
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) 2017/1129 în ceea ce privește prospectul UE pentru redresare și ajustările specifice pentru intermediarii financiari în scopul susținerii redresării în urma pandemiei de COVID-19

COMISIA EUROPEANĂ
            Bruxelles, 24.7.2020
            COM(2020) 281 final
            2020/0155(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) 2017/1129 în ceea ce privește prospectul UE pentru redresare și ajustările specifice pentru intermediarii financiari în scopul susținerii redresării în urma pandemiei de COVID-19
            (Text cu relevanță pentru SEE)
            {SWD(2020) 120 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               1.1.Motivele și obiectivele propunerii
            
            
               Statele membre ale UE au resimțit puternic impactul crizei economice generate de pandemia de COVID-19. Aceste circumstanțe impun necesitatea unei reacții rapide în vederea sprijinirii participanților pe piețele de capital. În Comunicarea Comisiei din 13 martie 2020 intitulată „Răspunsul economic coordonat la epidemia de COVID-19”
                  1
               , Comisia a subliniat importanța asigurării lichidității sectorului financiar al UE și a contracarării unei recesiuni amenințătoare prin acțiuni la toate nivelurile. În plus, la 27 mai 2020, în comunicarea sa intitulată „Acum este momentul Europei: să reparăm prejudiciile aduse de criză și să pregătim viitorul pentru noua generație”
                  2
               , Comisia a prezentat principalele instrumente de sprijinire a planului de redresare pentru Europa, inclusiv măsuri care vizează relansarea economiei și stimularea investițiilor private. Această comunicare a subliniat, de asemenea, că lichiditatea și accesul la finanțare vor reprezenta o provocare continuă pentru întreprinderi.
            
            
               
                  Obiectivul modificărilor specifice ale regimului privind prospectul, astfel cum este stabilit în Regulamentul privind prospectul
                     3
                  , este de a permite întreprinderilor accesul la noi finanțări într-o perioadă scurtă de timp, pentru a sprijini redresarea economică în urma pandemiei de COVID-19. Mai concret, regulamentul vizează sprijinirea întreprinderilor în eforturile de atragere de capital propriu, astfel încât acestea să revină la un raport sustenabil între datorii și capitaluri și să devină mai reziliente.
               
               
                  Un prospect este un document obligatoriu din punct de vedere juridic care prezintă informații referitoare la o întreprindere și la valorile mobiliare pe care aceasta le include într-o ofertă publică sau a căror admitere la tranzacționare pe o piață reglementată o solicită. Pe aceste informații ar trebui să se bazeze decizia investitorilor de a investi în valorile mobiliare emise de respectiva întreprindere. Costul de elaborare a unui prospect ar putea descuraja emitenții cu dificultăți financiare care caută să atragă fonduri noi, în special capital propriu. Dată fiind situația creată de pandemia de COVID-19, este esențial să se asigure că pentru emitenții deja cotați prospectul nu acționează ca un obstacol în calea atragerii de capital pe piețele publice. 
               
               
                  Prin urmare, prezenta propunere vizează simplificarea procedurii, astfel încât emitenții să atragă capital rapid, dată fiind urgența economică provocată de pandemia de COVID-19. Aceste modificări ale Regulamentului privind prospectul se referă la crearea unui nou tip de prospect simplificat („prospectul UE pentru redresare”), precum și la modificări specifice prin care se urmărește reducerea presiunii asupra intermediarilor financiari (notificarea suplimentelor și a emisiunilor de valori mobiliare, altele decât titlurile de capital, de către instituțiile de credit). 
               
            
            
               1.1.1.Prospectul UE pentru redresare
            
            
               
                  Obiectivul prospectului UE pentru redresare este de a furniza emitenților cotați norme de informare simplificată, care să fie adaptate la nevoile specifice ale acestora în mediul post­criză, asigurând că prospectul rămâne un instrument relevant pentru informarea investitorilor potențiali. În situația actuală post-criză, este esențial să se reducă dificultățile în materie de reglementare care ar putea afecta recapitalizarea întreprinderilor și să li se permită emitenților să valorifice piețele publice din primele etape ale redresării.
               
               
                  Prospectul UE pentru redresare vizează să se axeze pe informații esențiale și ar urma să fie disponibil doar pentru emisiunile secundare de acțiuni. Cu condiția ca emitenții să aibă acțiuni deja admise la tranzacționare pe o piață reglementată sau pe o piață de creștere pentru IMM­uri fără întrerupere cel puțin pe parcursul ultimelor 18 luni, se preconizează că regimul de informare simplificată va reduce costul elaborării unui prospect și va ușura înțelegerea documentului. În plus, prospectul UE pentru redresare ar trebui, de asemenea, să sporească eficiența verificării realizate de către autoritățile naționale competente. În această măsură, regimul propus privind prospectul UE pentru redresare vizează reducerea perioadei de aprobare a prospectului la 5 zile lucrătoare, pentru a le permite emitenților să profite rapid de oportunitățile oferite pentru atragerea de capital. Acest tip nou de prospect ar beneficia, de asemenea, de pașaportul unic al UE privind prospectele aprobate pentru ofertele și admiterile la tranzacționare transfrontaliere. 
               
               
                  Prospectul UE pentru redresare vizează să fie (i) ușor de produs de către întreprinderile care doresc să atragă capital propriu pe piețele de capital, (ii) ușor de înțeles de către investitorii care doresc să finanțeze respectivele întreprinderi și (iii) ușor de verificat și aprobat de către autoritățile naționale competente. 
               
               
                  Prospectul UE pentru redresare vizează sprijinirea recapitalizării în cursul etapei de redresare. Prin urmare, acesta este conceput ca un regim temporar care expiră după 18 luni de la data aplicării prezentului regulament. Ca parte a reexaminării Regulamentului privind prospectul, ar trebui evaluat, de asemenea, dacă prospectul UE pentru redresare își atinge obiectivele. Pentru a sprijini această evaluare, propunerea ar urma să impună obligația ca mecanismul de stocare centralizată al ESMA, care strânge datele privind prospectele de la autoritățile naționale competente, să strângă și date privind prospectul UE pentru redresare. Nu se preconizează ca această ajustare marginală a mecanismului de stocare centralizată al ESMA să necesite resurse suplimentare din partea personalului ESMA. Aceasta nu ar trebui nici să genereze costuri suplimentare semnificative.
               
            
            
               1.1.2.Modificări pentru reducerea presiunii asupra intermediarilor financiari
            
            
               
                  Suplimente 
               
            
            
               Emitentul are obligația să publice un supliment la prospect pentru orice factor nou semnificativ sau pentru orice eroare materială sau inexactitate materială privind informațiile cuprinse în prospect care poate influența evaluarea valorilor mobiliare și care survine sau este constatat(ă) între momentul aprobării prospectului și cel al încheierii perioadei de valabilitate a ofertei sau cel al începerii tranzacționării pe o piață reglementată, oricare dintre aceste evenimente are loc ultimul. Publicarea unui supliment conferă investitorilor un drept de retragere care se poate exercita într-o perioadă de două zile lucrătoare de la publicarea suplimentului. Ca parte a datoriei lor de a proteja investitorii, intermediarii financiari trebuie să contacteze investitorii pentru a-i informa cu privire la publicarea suplimentului în ziua în care se publică suplimentul. Acest termen, precum și definiția largă a „investitorilor” au creat dificultăți pentru intermediarii financiari. 
            
            
               Pentru a soluționa aceste dificultăți și a elibera resurse pentru intermediarii financiari, propunerea clarifică obligațiile intermediarilor financiari în ceea ce privește suplimentele. Intermediarii financiari ar trebui să îi informeze doar pe investitorii care au achiziționat sau au subscris valori mobiliare prin intermediul lor cu privire la posibilitatea publicării unui supliment, cu condiția ca achiziția sau subscrierea să fi fost convenite între momentul aprobării prospectului și cel al încheierii perioadei de valabilitate a ofertei sau cel al începerii tranzacționării pe o piață reglementată, oricare dintre aceste evenimente are loc ultimul. Ulterior publicării unui supliment, intermediarul financiar trebuie să îi contacteze doar pe investitorii care beneficiază de un drept de retragere. Propunerea prelungește, de asemenea, termenul în care intermediarii financiari trebuie să contacteze investitorii la o zi lucrătoare de la publicarea suplimentului. Pentru a se menține un nivel înalt de protecție a investitorilor, perioada în care investitorii își pot exercita dreptul de retragere se prelungește de la două zile lucrătoare la trei zile lucrătoare de la publicarea suplimentului. 
            
            
               Deoarece modificările specifice privind suplimentele ar îndepărta aceste dificultăți, ar elibera resurse pentru intermediarii financiari și, în același timp, ar menține un nivel înalt de protecție a investitorilor, aceste modificări nu ar urma să fie limitate în timp.
            
            
               Valori mobiliare, altele decât titlurile de capital, emise de instituții de credit
            
            
               Ofertele de valori mobiliare, altele decât titlurile de capital, emise în mod continuu sau repetat de instituțiile de credit nu fac, în anumite condiții, obiectul obligației de publicare a unui prospect, dacă valoarea totală este mai mică de 75 de milioane EUR pe instituție de credit calculată pe o perioadă de 12 luni. Instituțiile de credit au jucat un rol activ în redresare prin sprijinirea întreprinderilor care aveau nevoie de finanțare și se așteaptă ca ele să fie un pilon fundamental al redresării. Pentru a ajuta instituțiile de credit, facilitându-le accesul la finanțări mai importante, și pentru a le oferi un spațiu de manevră care să le permită să își sprijine clienții în economia reală, Comisia propune o majorare specifică a pragului de la 75 de milioane EUR la 150 de milioane EUR. Se urmărește astfel susținerea finanțării instituțiilor de credit în etapa de redresare prin majorarea pragului pentru derogarea de la obligația de a publica un prospect pentru anumite tipuri de oferte de valori mobiliare. Dat fiind că această măsură are legătură directă cu etapa de redresare în urma pandemiei de COVID-19, aceasta ar trebui să fie disponibilă pentru o perioadă de timp limitată la 18 luni. 
            
         
         
            
               1.2.Coerența cu dispozițiile existente în domeniul de politică vizat
            
            
               Deși stabilește măsuri extraordinare în vederea atenuării impactului pandemiei de COVID-19, prezenta propunere respectă în continuare obiectivele generale ale Regulamentului privind prospectul, și anume încurajarea atragerii de capital prin intermediul piețelor de capital, asigurarea protecției investitorilor și stimularea convergenței practicilor de supraveghere în întreaga UE. Prezenta propunere completează, de asemenea, obligațiile de raportare stabilite în Directiva privind transparența
                  4
               , pentru piețele reglementate, în Regulamentul delegat (UE) 2017/565 al Comisiei
                  5
               , pentru piețele de creștere pentru IMM-uri, și în Regulamentul privind abuzul de piață
                  6
               , pentru ambele locuri de tranzacționare.
            
            
               1.3.Coerența cu alte politici ale Uniunii
            
            
               
                  Prezenta propunere legislativă de aducere a unor modificări la Regulamentul privind prospectul face parte dintr-un set de măsuri menite să faciliteze redresarea economică în urma pandemiei de COVID-19, măsuri printre care se mai numără o propunere legislativă de modificare a MiFID II
                     7
                   și o propunere legislativă de modificare a cadrului privind securitizarea, și anume a Regulamentului privind securitizarea
                     8
                   și a Regulamentului privind cerințele de capital
                     9
                  .
               
               
                  De asemenea, prezenta propunere legislativă urmărește să completeze obiectivele uniunii piețelor de capital, care constau în diversificarea surselor de finanțare bazate pe piață pentru întreprinderi. Facilitând emisiunea de acțiuni de către întreprinderile cotate în UE, prezenta inițiativă ar contribui la facilitarea atragerii de capital de către acestea. În această privință, prezenta propunere ar respecta recomandarea Forumului la nivel înalt privind uniunea piețelor de capital
                     10
                  , publicată la 10 iunie 2020, care sublinia necesitatea de simplificare a normelor de cotare, referindu-se și la Regulamentul privind prospectul. Ca parte a măsurilor menite să atenueze impactul pandemiei de COVID-19 asupra economiei reale și a piețelor financiare, prezenta inițiativă vizează, de asemenea, reducerea costurilor de reglementare pentru emitenții cotați atât pe piețele reglementate, cât și pe piețele de creștere pentru IMM-uri. În special, flexibilitatea acordată emitenților de pe piețele de creștere pentru IMM-uri consolidează în continuare obiectivele Regulamentului (UE) 2019/2115 al Parlamentului European și al Consiliului
                     11
                  , care stabilește măsurile menite să promoveze utilizarea acestor locuri de tranzacționare. În plus, prezenta inițiativă trebuie să fie în concordanță cu orice propuneri suplimentare pe care Comisia intenționează să le elaboreze în diferite domenii de politică în scopul atenuării impactului pandemiei de COVID-19 asupra piețelor de capital, inclusiv prin intermediul unor instrumente-cheie de sprijinire a planului de redresare prezentat în Comunicarea Comisiei intitulată „Acum este momentul Europei: să reparăm prejudiciile aduse de criză și să pregătim viitorul pentru noua generație” din 27 mai 2020. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               2.1.Temeiul juridic
            
            
               
                  Temeiul juridic al Regulamentului privind prospectul este articolul 114 din Tratatul privind funcționarea Uniunii Europene (TFUE), care conferă instituțiilor europene competența de a stabili dispoziții corespunzătoare care au ca obiectiv instituirea și funcționarea pieței unice. Respectivele regulamente pot fi modificate, inclusiv prin reducerea temporară a domeniului lor de aplicare, doar de către legiuitorul Uniunii, în speță în temeiul articolului 114 din tratat.
               
            
            
               2.2.Subsidiaritatea 
            
            
               
                  În temeiul articolului 4 din TFUE, acțiunile UE pentru finalizarea pieței interne trebuie să fie evaluate din perspectiva principiului subsidiarității prevăzut la articolul 5 alineatul (3) din Tratatul privind Uniunea Europeană. Potrivit principiului subsidiarității, UE ar trebui să intervină numai în cazul în care obiectivele acțiunii propuse nu pot fi realizate în mod satisfăcător de statele membre și, prin urmare, trebuie luate măsuri la nivelul UE. 
               
               
                  Cerințele privind comunicarea informațiilor în cazul ofertelor de valori mobiliare sau al admiterii la tranzacționare pe o piață reglementată decurg din aplicarea Regulamentului privind prospectul. Acest regulament european are forță juridică obligatorie directă în toate statele membre. Aceste cerințe nu le conferă aproape deloc statelor membre flexibilitatea de a adapta normele la condițiile locale. Problemele care decurg din aceste dispoziții pot fi rezolvate în mod eficace doar prin efectuarea de modificări legislative la nivel european
                     12
                  . Posibilele alternative, cum ar fi o acțiune fără caracter legislativ la nivelul Uniunii, nu ar putea realiza obiectivul stabilit în mod suficient și eficace, deoarece nu ar putea modifica dispozițiile regulamentului.
               
               
                  Un prospect armonizat la nivelul UE este un instrument esențial pentru integrarea piețelor de capital în întreaga Uniune. Odată ce o autoritate națională competentă aprobă un prospect, emitentul poate solicita un pașaport pentru utilizarea acestui prospect în alt stat membru al UE. În acest stat membru „gazdă” nu vor fi necesare alte aprobări sau proceduri administrative referitoare la prospect. Acest pașaport funcționează în baza premisei conform căreia conținutul minim al prospectului este armonizat la nivelul UE prin normele aplicabile privind prospectul. Prin urmare, dat fiind că pașaportul este european, prin însăși natura sa, orice îmbunătățire poate fi tratată numai la nivelul UE. Posibilele alternative, cum ar fi acțiunile la nivel de stat membru, ar crea un obstacol și nu ar putea îndeplini obiectivele în mod suficient și eficace pentru a se crea baza armonizată pentru un mecanism privind pașaportul în materie de prospecte.
               
               
                  Modificările propuse pentru Regulamentul privind prospectul ar transmite întregii Uniuni mesajul clar că regimul privind prospectul se poate adapta în circumstanțe excepționale. Simplificarea sarcinilor specifice identificate în Regulamentul privind prospectul și facilitarea accesului la prospect pentru emitenții ale căror acțiuni sunt deja admise pe o piață reglementată sau pe o piață de creștere pentru IMM-uri pot să determine aprofundarea surselor de capital paneuropene disponibile pentru acești emitenți. Acest lucru implică crearea unui regim distinct privind prospectul, adecvat din punctul de vedere al conținutului și al formatului atât pentru emitenți, cât și pentru investitori. Aceste obiective nu pot fi atinse de statele membre în mod individual, deoarece ar conduce la condiții de concurență mai puțin echitabile atât pentru emitenți, cât și pentru investitori, și ar crea arbitraj de reglementare și obstacole în calea comerțului transfrontalier. Aceste obiective pot fi atinse mai bine la nivelul Uniunii.
               
            
            
               2.3.Proporționalitatea
            
            
               
                  Prezenta propunere nu aduce decât modificări tehnice Regulamentului privind prospectul, în vederea abordării rapide a repercusiunilor economice ale pandemiei de COVID-19. Măsurile propuse pentru simplificarea cerințelor privind prospectul respectă principiul proporționalității. Acestea sunt adecvate pentru atingerea obiectivelor, nu depășesc ceea ce este necesar, iar unele dintre măsuri sunt limitate în timp.
               
               
                  Emitenții
               
               
                  Propunerea simplifică cerințele privind comunicarea de informații în prospect pentru emitenți, în conformitate cu principiul proporționalității. Cu condiția ca acțiunile lor să fi fost deja admise la tranzacționare pe o piață reglementată sau pe o piață de creștere pentru IMM-uri fără întrerupere cel puțin pe parcursul ultimelor 18 luni, emitenții care doresc să atragă capital vor beneficia de norme de informare simplificată în prospectul UE pentru redresare. Acest regim de informare simplificată ar duce la o reducere a costurilor de conformare deoarece prospectul UE pentru redresare ar fi mult mai scurt și, prin urmare, elaborarea acestuia ar fi mai puțin costisitoare. În plus, acești emitenți ar beneficia de aprobări ale prospectului mai rapide, ceea ce le-ar permite să profite într-un mod mai eficace de oportunitățile de finanțare. Pentru a nu depăși ceea ce este necesar, prospectul UE pentru redresare va fi limitat în timp și, prin urmare, este propus ca regim temporar care expiră după 18 luni de la data aplicării prezentului regulament.
               
               
                  Investitorii
               
            
            
               Prospectul UE pentru redresare propus respectă principiul proporționalității și în ceea ce privește investitorii potențiali. Prospectul UE pentru redresare ar urma să fie mai ușor de citit datorită numărului redus de pagini și faptului că se axează pe informații esențiale, utilizarea acestuia fiind totodată destinată situației specifice în care emitentul are un istoric și, prin urmare, a publicat deja informații pe piață.
            
            
               
                  Intermediarii financiari 
               
            
         
         
            
               Intermediarii financiari ar beneficia de o serie de modificări specifice menite să clarifice obligațiile care le revin în cazul unui supliment și să îi ajute să depășească dificultățile cu care se confruntă pentru a ajunge efectiv la investitori în momentul publicării unui supliment, menținând, în același timp, un nivel înalt de protecție a investitorilor. Dat fiind că modificările specifice privind suplimentele ar elimina anumite dificultăți, aceste modificări nu ar urma să fie limitate în timp.
            
            
               
                  Instituțiile de credit, care au jucat un rol activ în redresare prin sprijinirea întreprinderilor, ar beneficia, de asemenea, de o simplificare specifică odată cu propunerea de majorare a pragului pentru derogarea de la obligația de a publica un prospect de la 75 de milioane EUR la 150 de milioane EUR pentru ofertele de valori mobiliare, altele decât titlurile de capital, emise în mod continuu sau repetat. Dat fiind că măsura este menită să sprijine instituțiile de credit, care vor fi un pilon fundamental al etapei de redresare, aceasta urmează să fie limitată în timp la 18 luni. 
               
               
                  Autoritățile naționale competente 
               
               
                  Autoritățile naționale competente ar trebui să beneficieze, de asemenea, de simplificările propuse ale prospectului UE pentru redresare: volumul redus de informații de publicat și de verificat în prospectul UE pentru redresare ar urma să reducă volumul de lucru al acestora, iar procesul de aprobare ar deveni mai ușor. 
               
            
            
               2.4.Alegerea instrumentului
            
            
               
                  Modificările legislative propuse sunt menite, în special, să diminueze sarcina administrativă și costurile de asigurare a conformității cu care se confruntă emitenții și care decurg din aplicarea Regulamentului privind prospectul. În acest scop, măsurile legislative vor modifica dispozițiile actuale ale Regulamentului privind prospectul. Temeiul juridic al Regulamentului privind prospectul este articolul 114 alineatul (1) din TFUE. Orice regulament de modificare are, prin urmare, același temei juridic. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               3.1.Evaluarea impactului
            
            
               
                  Având în vedere caracterul urgent al măsurilor care trebuie luate pentru a sprijini redresarea în urma crizei cauzate de pandemia de COVID-19 pe piețele financiare și în economia reală, evaluarea impactului a fost înlocuită cu o analiză a costurilor și a beneficiilor inclusă în documentul de lucru al serviciilor Comisiei, care stă la baza pachetului privind redresarea piețelor de capital.
               
               
                  Regimul de informare simplificată specific prospectului UE pentru redresare este menit să reducă în mod semnificativ costurile de asigurare a conformității pentru emitenți și se axează pe informațiile esențiale pentru investitori. Acesta ar trebui să reducă și volumul de lucru al autorităților naționale competente, deoarece ar trebui verificate mai puține informații. În același timp, procesul de aprobare ar fi mai rapid. Intermediarii financiari ar beneficia, de asemenea, de modificările specifice privind suplimentele și de majorarea pragului de derogare de la obligația de a publica un prospect pentru emisiunile de valori mobiliare, altele decât titlurile de capital. 
               
            
            
               3.2.Drepturile fundamentale
            
            
               Protecția datelor cu caracter personal (articolul 8 din Carta drepturilor fundamentale a UE), libertatea de a desfășura o activitate comercială (articolul 16) și protecția consumatorilor (articolul 38) au, într-o anumită măsură, relevanță pentru dispozițiile incluse în prezenta propunere. În temeiul articolului 52 din Carta drepturilor fundamentale a UE, se permit restrângeri ale acestor drepturi și libertăți. În cazul legislației referitoare la prospect, obiectivul de interes general care justifică anumite restrângeri ale drepturilor fundamentale este asigurarea integrității pieței. În ceea ce privește protecția datelor cu caracter personal, prezentarea anumitor informații în prospect este necesară pentru a asigura faptul că investitorii sunt în măsură să își îndeplinească obligația de diligență. 
            
            
               4.IMPLICAȚII BUGETARE
            
            
               Nu se preconizează că inițiativa va avea vreun impact asupra bugetului UE.
            
            
               5.ALTE ELEMENTE
            
            
               5.1.Planuri de punere în aplicare și modalități de monitorizare, evaluare și raportare
            
            
               
                  Monitorizarea impactului noului regulament va fi efectuată în cooperare cu ESMA și cu autoritățile naționale competente pe baza rapoartelor anuale privind prospectele aprobate în Uniune, pe care ESMA este abilitată să le redacteze în fiecare an. Ar fi necesar ca mecanismul de stocare centralizată al ESMA, care strânge datele privind prospectele de la autoritățile naționale competente, să strângă și date privind prospectul UE pentru redresare.
               
            
            
               Prospectul UE pentru redresare va fi evaluat. În mod concret, parametrii esențiali pentru evaluarea atingerii obiectivelor stabilite în prospectul UE pentru redresare vor fi: 
            
            
               (a)numărul de prospecte UE pentru redresare aprobate și o analiză a evoluției acestui număr;
            
            
               (b)costul cu pregătirea prospectului UE pentru redresare și obținerea aprobării acestuia comparativ cu costurile actuale pentru un prospect de emisiuni secundare, împreună cu indicarea economiilor financiare totale realizate.
            
         
         
            
               Această listă de indicatori nu este exhaustivă și poate fi extinsă pentru a include și monitorizarea altor efecte.
            
            
               5.2.Explicații detaliate cu privire la dispozițiile specifice ale propunerii
            
            
               
                  Modificările aduse Regulamentului privind prospectul vizează crearea unui prospect UE pentru redresare ca nou tip de prospect și includ modificări specifice pentru intermediarii financiari. 
               
               
                  Articolul 1 din prezenta propunere conține modificările aduse Regulamentului privind prospectul. 
               
            
            
               Articolul 1 alineatul (1) din prezenta propunere conține dispoziții referitoare la valorile mobiliare, altele decât titlurile de capital, emise de instituțiile de credit în mod continuu sau repetat [articolul 1 alineatul (4) din Regulamentul privind prospectul].
            
            
               O ofertă de valori mobiliare, altele decât titlurile de capital, emise în mod continuu sau repetat de o instituție de credit, nu face, în anumite condiții, obiectul obligației de publicare a unui prospect, dacă valoarea totală este mai mică de 75 de milioane EUR pe instituție de credit calculată pe o perioadă de 12 luni. În plus, regimul actual prevede că valorile mobiliare nu trebuie să fie subordonate, convertibile sau cu valoare de schimb și nu trebuie să confere dreptul de a subscrie sau de a dobândi alte tipuri de valori mobiliare și nici să aparțină unui instrument derivat. Instituțiile de credit au jucat un rol activ în redresare prin sprijinirea întreprinderilor care aveau nevoie de finanțare și se așteaptă ca ele să fie un pilon fundamental al etapei de redresare. Pentru a ajuta instituțiile de credit, facilitându-le accesul la finanțări mai importante, și pentru a le oferi un spațiu de manevră care să le permită să își sprijine clienții în economia reală, se propune o majorare specifică a pragului de la 75 de milioane EUR la 150 de milioane EUR. Prin această modificare specifică, instituțiile de credit ar beneficia de o simplificare strict definită care le-ar ajuta să ofere valori mobiliare, altele decât titlurile de capital, fără a publica un prospect în etapa de redresare după criza cauzată de pandemia de COVID-19. Dat fiind că măsura respectivă este limitată la etapa de redresare, aceasta ar urma să fie disponibilă pentru o perioadă de timp limitată la 18 luni.
            
            
               Articolul 1 alineatele (2) și (3) din prezenta propunere abordează ajustările tehnice aduse în ceea ce privește testul importanței (articolul 6 din Regulamentul privind prospectul) și rezumatul (articolul 7 din Regulamentul privind prospectul), în legătură cu regimul privind prospectul UE pentru redresare stabilit la articolul 1 alineatul (4) din prezenta propunere. 
            
            
               
                  Articolul 1 alineatul (4) din prezenta propunere creează un regim nou pentru prospectul UE pentru redresare (articolul 14a din Regulamentul privind prospectul).
               
               
                  Domeniul de aplicare al prospectului UE pentru redresare 
               
               
                  În conformitate cu articolul 1 alineatul (4) din prezenta propunere, prospectul UE pentru redresare ar urma să fie disponibil doar pentru emitenții care au acțiuni deja admise pe o piață reglementată sau pe o piață de creștere pentru IMM-uri de cel puțin 18 luni. Emitenții ar fi trebuit să facă publice informațiile reglementate, în conformitate cu Directiva 2004/109/CE, după caz, și cu Regulamentul (UE) nr. 594/2014 și, după caz, informațiile menționate în Regulamentul delegat (UE) 2017/565 al Comisiei. Prospectul UE pentru redresare nu ar fi adecvat pentru ofertele publice inițiale atunci când emitenții potențiali nu au niciun istoric pe piețele financiare. Pentru a reduce raportul dintre datorii și capitaluri pentru întreprinderile extrem de îndatorate din cauza pandemiei de COVID-19, prospectul simplificat ar putea fi folosit doar pentru emisiunile de acțiuni. 
               
               
                  Conținutul și aprobarea prospectului UE pentru redresare 
               
               
                  În conformitate cu articolul 1 alineatul (4) din prezenta propunere, prospectul UE pentru redresare se axează pe informații esențiale. Prin derogare de la articolul 6 din Regulamentul privind prospectul, o serie de elemente esențiale au fost identificate ca elemente care trebuie publicate de către emitenți și sunt enumerate în noua anexă Va la Regulamentul privind prospectul. Prospectul UE pentru redresare ar fi scurtat la maximum 30 de pagini. Cu toate acestea, ca măsură de contrabalansare, s-ar permite includerea prin trimiteri a unor informații disponibile deja pe piață, astfel cum se prevede la articolul 19 din Regulamentul privind prospectul, iar informațiile respective nu ar urma să fie luate în considerare în limita de 30 de pagini menționată anterior. De asemenea, ar fi disponibil un scurt rezumat de două pagini.
               
               
                  O procedură accelerată de aprobare există deja în Regulamentul privind prospectul. Pe baza acestei proceduri, prospectul UE pentru redresare ar beneficia, de asemenea, de o aprobare accelerată în termen de cel mult 5 zile lucrătoare.
               
            
            
               Articolul 1 alineatele (5), (6) și (10) din prezenta propunere abordează ajustările tehnice aduse termenului pentru verificarea și aprobarea prospectului (articolul 20 din Regulamentul privind prospectul), mecanismului de stocare (articolul 21 din Regulamentul privind prospectul) și, respectiv, listei de elemente care trebuie publicate (noua anexă Va la Regulamentul privind prospectul) în legătură cu regimul privind prospectul UE pentru redresare, stabilit la articolul 1 alineatul (4) din prezenta propunere. 
            
            
               În temeiul articolului 1 alineatele (8) și (9) din prezenta propunere, regimul privind prospectul UE pentru redresare ar trebui să expire după o perioadă de aplicare de 18 luni (articolul 47a din Regulamentul privind prospectul). În cadrul reexaminării Regulamentului privind prospectul (articolul 48 de la Regulamentul privind prospectul) ar trebui să se evalueze, de asemenea, dacă prospectul UE pentru redresare atinge obiectivele urmărite prin prezentul regulament.
            
            
               Articolul 1 alineatul (7) din prezenta propunere abordează suplimentele (articolul 23 din Regulamentul privind prospectul). 
            
            
               În temeiul regimului actual, emitenții trebuie să publice un supliment la prospect pentru orice factor nou semnificativ legat de informațiile cuprinse în prospect care poate influența evaluarea valorilor mobiliare și care survine sau este constatat între momentul aprobării prospectului și cel al încheierii perioadei de valabilitate a ofertei sau cel al începerii tranzacționării pe o piață reglementată, oricare dintre aceste evenimente are loc ultimul. Publicarea unui supliment conferă investitorilor un drept de retragere care se poate exercita într-o perioadă de două zile lucrătoare de la publicarea suplimentului. Ca parte a datoriei lor de a proteja investitorii, intermediarii financiari trebuie să contacteze investitorii pentru a-i informa cu privire la publicarea suplimentului în ziua în care se publică suplimentul. Acest termen, precum și definiția largă a „investitorilor” au creat dificultăți pentru intermediarii financiari. 
            
            
               Pentru a aborda aceste dificultăți și a elibera resurse pentru intermediarii financiari, prezenta propunere conține modificări specifice. Prima modificare se referă la domeniul de aplicare. Se prevede că intermediarii financiari trebuie să îi contacteze și să îi informeze doar pe investitorii care au subscris și au achiziționat valori mobiliare prin intermediul lor între momentul aprobării prospectului și cel al încheierii perioadei de valabilitate a ofertei sau cel al începerii tranzacționării pe o piață reglementată, oricare dintre aceste evenimente are loc ultimul. 
            
            
               În al doilea rând, propunerea prelungește termenul în care intermediarii financiari trebuie să contacteze investitorii care au subscris și au achiziționat valori mobiliare prin intermediul lor și care beneficiază de un drept de retragere la o zi lucrătoare de la publicarea suplimentului. Pentru a se menține un nivel înalt de protecție a investitorilor, perioada în care poate fi exercitat un drept de retragere de către investitori se prelungește de la două zile lucrătoare la trei zile lucrătoare de la publicarea suplimentului. 
            
            
               Dat fiind că modificările specifice privind suplimentele ar îndepărta o serie de dificultăți, ar elibera resurse pentru intermediarii financiari și ar menține un nivel înalt de protecție a investitorilor, acestea nu ar urma să fie limitate în timp.
            
         
         
            
               Articolul 2 din prezenta propunere conține dispoziții referitoare la intrarea în vigoare.
            
            
               2020/0155 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) 2017/1129 în ceea ce privește prospectul UE pentru redresare și ajustările specifice pentru intermediarii financiari în scopul susținerii redresării în urma pandemiei de COVID-19
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European, 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Pandemia de COVID-19 afectează grav persoanele, întreprinderile, sistemele de sănătate și economiile statelor membre. Comisia, în comunicarea sa către Parlamentul European, Consiliul European, Consiliu, Comitetul Economic și Social European și Comitetul Regiunilor din 27 martie 2020, intitulată „Acum este momentul Europei: să reparăm prejudiciile aduse de criză și să pregătim viitorul pentru noua generație”
                  13
                a subliniat faptul că lichiditatea și accesul la finanțare vor reprezenta o provocare continuă în lunile următoare. Prin urmare, este esențial să se sprijine redresarea în urma șocului economic grav cauzat de pandemia de COVID-19, prin introducerea unor modificări specifice ale actelor legislative financiare existente. Prezentul pachet de măsuri este adoptat în cadrul „pachetului privind redresarea piețelor de capital”.
            
            
               (2)Regulamentul (UE) 2017/1129 al Parlamentului European și al Consiliului
                  14
                stabilește cerințele privind elaborarea, aprobarea și difuzarea prospectului care trebuie publicat în cazul unei oferte publice de valori mobiliare sau al admiterii de valori mobiliare la tranzacționare pe o piață reglementată în Uniune. Ca parte a măsurilor menite să sprijine emitenții să se redreseze după șocul economic cauzat de pandemia de COVID­19, sunt necesare modificări specifice ale regimului privind prospectul. Aceste modificări ar trebui să le permită emitenților și intermediarilor financiari să reducă costurile și să elibereze resurse pentru etapa de redresare din perioada imediat următoare crizei.
            
            
               (3)Instituțiile de credit au jucat un rol activ în redresare prin sprijinirea întreprinderilor care aveau nevoie de finanțare și se așteaptă ca ele să fie un pilon fundamental al redresării. Regulamentul (UE) 2017/2019 conferă instituțiilor de credit o derogare de la obligația de a publica un prospect în cazul unei oferte de anumite valori mobiliare, altele decât titlurile de capital, emise în mod continuu sau repetat până la o valoare agregată de 75 de milioane EUR într-un interval de 12 luni. Acest prag de derogare ar trebui majorat pentru o perioadă de timp limitată, pentru a stimula atragerea de fonduri pentru instituțiile de credit și pentru a le oferi acestora un spațiu de manevră care să le permită să își sprijine clienții în economia reală. Dat fiind că măsura respectivă este limitată la etapa de redresare, aceasta ar trebui să fie disponibilă pentru o perioadă de timp limitată la 18 luni.
            
            
               (4)În vederea abordării rapide a impactului economic grav al pandemiei de COVID-19, este important să se introducă măsuri prin care să se faciliteze investițiile în economia reală, să se permită recapitalizarea rapidă a întreprinderilor din Uniune și să li se ofere emitenților posibilitatea de a valorifica piețele publice din primele etape ale procesului de redresare. În vederea atingerii acestor obiective, este oportun să se creeze un nou prospect simplificat („prospectul UE pentru redresare”), care să fie ușor de produs de către emitenți, ușor de înțeles de către investitorii care doresc să îi finanțeze pe aceștia și ușor de verificat și aprobat de către autoritățile competente.
            
            
               (5)Întreprinderile care au avut acțiuni admise la tranzacționare pe o piață reglementată sau tranzacționate pe o piață de creștere pentru IMM-uri fără întrerupere cel puțin pe parcursul ultimelor 18 luni înainte de oferta de acțiuni sau admiterea la tranzacționare trebuie să fi respectat cerințele privind comunicarea de informații periodice și continue prevăzute în Regulamentul (UE) nr. 596/2014 al Parlamentului European și al Consiliului
                  15
               , în Directiva 2004/109/CE a Parlamentului European și a Consiliului
                  16
                sau în Regulamentul delegat (UE) 2017/565 al Comisiei
                  17
               . Acest lucru înseamnă că o mare parte din conținutul necesar al prospectului va fi fost deja publicat și că investitorii vor tranzacționa pe baza informațiilor respective. Prin urmare, prospectul UE pentru redresare ar trebui utilizat doar pentru emisiunile secundare și ar trebui să se axeze doar pe informațiile esențiale de care au nevoie investitorii pentru a lua decizii de investiții în cunoștință de cauză. 
            
            
               (6)Pentru a fi un instrument eficient pentru emitenți, prospectul UE pentru redresare ar trebui să fie un document unic de dimensiuni limitate, să permită includerea de informații prin trimiteri și să beneficieze de pașaportul pentru ofertele publice paneuropene de valori mobiliare sau admiterile la tranzacționare pe o piață reglementată.
            
            
               (7)Prospectul UE pentru redresare ar trebui să includă un scurt rezumat ca sursă utilă de informații pentru investitori, în special pentru cei individuali. Respectivul rezumat ar trebui să reprezinte o parte de sine stătătoare a prospectului UE pentru redresare și ar trebui să se axeze pe informațiile esențiale care le-ar permite investitorilor să decidă ce oferte și admiteri la tranzacționare de valori mobiliare să analizeze în detaliu prin consultarea întregului prospect UE pentru redresare cu scopul de a lua o decizie. 
            
         
         
            
               (8)În vederea strângerii de date necesare pentru evaluarea regimului privind prospectul UE pentru redresare, prospectul UE pentru redresare ar trebui inclus în mecanismul de stocare al ESMA. Cu scopul de a limita sarcina administrativă care decurge din modificarea mecanismului respectiv, prospectul UE pentru redresare ar putea utiliza aceleași date ca cele definite pentru prospectul de emisiuni secundare, stabilite la articolul 14 din Regulamentul (UE) 2017/1129, cu condiția ca cele două tipuri de prospecte să continue să fie diferențiate în mod clar.
            
            
               (9)Prospectul UE pentru redresare ar trebui să fie complementar celorlalte forme de prospecte stabilite în Regulamentul (UE) 2017/1129, având în vedere tipurile diferite de valori mobiliare, emitenți, oferte și admiteri. Prin urmare, în absența unei mențiuni contrare explicite, toate trimiterile la „prospect”, astfel cum este prevăzut în Regulamentul (UE) 2017/1129, ar trebui să fie interpretate ca referindu-se la toate formele diferite de prospecte, inclusiv prospectul UE pentru redresare stabilit în prezentul regulament.
            
            
               (10)Regulamentul (UE) 2017/1129 prevede obligația intermediarilor financiari de a-i informa pe investitori cu privire la posibilitatea unui supliment și, în anumite circumstanțe, de a-i contacta pe investitori în aceeași zi în care se publică un supliment. Varietatea investitorilor care trebuie contactați, precum și termenul pentru contactarea acestora pot crea dificultăți. Pentru a se veni în sprijinul intermediarilor financiari și a se elibera resurse pentru aceștia, menținându-se, în același timp, un nivel înalt de protecție a investitorilor, ar trebui stabilit un regim mai proporțional. În cadrul unui astfel de regim ar trebui să se precizeze ce investitori ar trebui contactați de către intermediarii financiari atunci când se publică un supliment și să se prelungească termenul pentru contactarea acestor investitori. 
            
            
               (11)Dat fiind că prospectul UE pentru redresare este limitat la etapa de redresare, regimul acestui prospect ar trebui să expire după 18 luni de la data aplicării prezentului regulament. Pentru a se asigura continuitatea prospectelor UE pentru redresare, cele aprobate înainte de expirarea regimului ar trebui să beneficieze de o dispoziție de anterioritate. 
            
            
               (12)Până la 21 iulie 2022, Comisia ar trebui să prezinte Parlamentului European și Consiliului un raport privind aplicarea prezentului regulament, însoțit, dacă este cazul, de o propunere legislativă. Cu ocazia respectivei reexaminări ar trebui să se evalueze dacă regimul de informare pentru prospectele UE pentru redresare este adecvat pentru îndeplinirea obiectivelor urmărite prin prezentul regulament.
            
            
               (13)Regulamentul (UE) 2017/1129 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
               Modificări ale Regulamentului (UE) 2017/1129
            
            
               Regulamentul (UE) 2017/1129 se modifică după cum urmează: 
            
            
               (1)La articolul 1 alineatul (4) se adaugă litera (k) cu următorul text:
            
            
               „(k)de la [data aplicării prezentului regulament] până la [18 luni de la data aplicării prezentului regulament], valorile mobiliare, altele decât titlurile de capital, emise în mod continuu sau repetat de instituțiile de credit, în cazul în care valoarea totală agregată în Uniune a valorilor mobiliare oferite este mai mică de 150 000 000 EUR pe instituție de credit calculată pe o perioadă de 12 luni, cu condiția ca aceste valori mobiliare:
            
            
               (i)să nu fie sunt subordonate, convertibile sau cu valoare de schimb și
            
            
               (ii)să nu confere dreptul de a subscrie sau de a dobândi alte tipuri de valori mobiliare și să nu aparțină unui instrument derivat.”;
            
            
               (2)la articolul 6 alineatul (1) primul paragraf, teza introductivă se înlocuiește cu următorul text: 
            
            
               „(1)Fără a aduce atingere articolului 14 alineatul (2), articolului 14a alineatul (2) și articolului 18 alineatul (1), un prospect conține informațiile necesare și importante pentru efectuarea de către un investitor a unei evaluări în cunoștință de cauză a:”;
            
            
               (3)La articolul 7 se adaugă următorul alineat (12a):
            
            
               „(12a)Prin derogare de la alineatele (3)-(12), prospectul UE pentru redresare elaborat în conformitate cu articolul 14a include un rezumat în conformitate cu prezentul alineat. 
            
            
               Rezumatul unui prospect UE pentru redresare trebuie să fie elaborat sub forma unui document scurt, formulat într-un mod concis și cu o lungime maximă de două pagini format A4 atunci când este imprimat. 
            
            
               Rezumatul nu trebuie să conțină trimiteri încrucișate la alte părți ale prospectului și nici să includă informații prin trimiteri și trebuie să fie: 
            
            
               (a)prezentat și aranjat în pagină astfel încât să fie ușor de citit, cu caractere de dimensiuni lizibile; 
            
         
         
            
               (b)scris într-un limbaj și într-un stil care facilitează înțelegerea informațiilor, și anume într-un limbaj clar, netehnic, concis și inteligibil pentru investitori;
            
            
               (c)alcătuit din următoarele patru secțiuni:
            
            
               (i)o introducere, inclusiv avertismentul definit la alineatul (5) din prezentul articol; 
            
            
               (ii)informații esențiale privind emitentul; 
            
            
               (iii)informații esențiale privind valorile mobiliare; 
            
            
               (iv)informații esențiale privind oferta publică de valori mobiliare sau admiterea la tranzacționare pe o piață reglementată sau ambele.”;
            
            
               (4)Se inserează următorul articol 14a:
            
            
               „Articolul 14a
                  Prospectul UE pentru redresare
            
            
               1.Următorii emitenți pot alege să elaboreze un prospect UE pentru redresare în temeiul regimului simplificat prevăzut la prezentul articol, în cazul unei oferte publice de acțiuni sau al admiterii de acțiuni la tranzacționare pe o piață reglementată:
            
            
               (a)emitenții ale căror acțiuni au fost admise la tranzacționare pe o piață reglementată fără întrerupere cel puțin pe parcursul ultimelor 18 luni și care emit acțiuni fungibile cu acțiuni existente care au fost emise anterior;
            
            
               (b)emitenții ale căror acțiuni au fost admise la tranzacționare pe o piață de creștere pentru IMM-uri fără întrerupere cel puțin pe parcursul ultimelor 18 luni, cu condiția să se fi publicat un prospect pentru oferta respectivelor acțiuni, și care emit acțiuni fungibile cu acțiuni existente care au fost emise anterior.
            
            
               2.Prin derogare de la articolul 6 alineatul (1) și fără a aduce atingere articolului 18 alineatul (1), prospectul UE pentru redresare trebuie să conțină informațiile restrânse relevante care sunt necesare pentru a permite investitorilor să înțeleagă:
            
            
               (a)perspectivele emitentului și modificările importante din situația financiară a emitentului care au avut loc de la sfârșitul ultimului exercițiu financiar, dacă este cazul;
            
            
               (b)informațiile esențiale privind acțiunile, motivele emisiunii și impactul acesteia asupra structurii globale a capitalului emitentului, precum și utilizarea veniturilor obținute din ofertă.
            
            
               Informațiile conținute în prospectul UE pentru redresare se redactează și se prezintă într-o formă ușor de analizat, concisă și inteligibilă și trebuie să le permită investitorilor să ia o decizie de investiții în cunoștință de cauză. De asemenea, autoritatea competentă ia în considerare dacă emitentul a comunicat publicului informațiile reglementate, în temeiul Directivei 2004/109/CE, după caz, și al Regulamentului (UE) nr. 596/2014 și, după caz, informațiile menționate în Regulamentul delegat (UE) 2017/565 al Comisiei.
            
            
               Prospectul UE pentru redresare trebuie să fie un document unic care să conțină informațiile minime prevăzute în anexa Va. Acesta trebuie să aibă o lungime de maximum 30 de pagini format A4 când este imprimat și să fie prezentat și aranjat în pagină astfel încât să fie ușor de citit, cu caractere de dimensiuni lizibile. 
            
            
               Informațiile incluse prin trimiteri, în conformitate cu articolul 19, nu se iau în considerare în ceea ce privește lungimea maximă de 30 de pagini format A4, menționată la al treilea paragraf al prezentului alineat.
            
            
               Emitenții pot decide ordinea în care informațiile menționate în anexa Va figurează în prospectul UE pentru redresare.”;
            
            
               (5)La articolul 20 se adaugă următorul alineat (6a):
            
            
               „(6a)Prin derogare de la alineatele (2) și (4), termenele prevăzute la alineatul (2) primul paragraf și la alineatul (4) se reduc la cinci zile lucrătoare în cazul unui prospect UE pentru redresare elaborat în conformitate cu articolul 14a. Emitentul informează autoritatea competentă cu cel puțin cinci zile lucrătoare înainte de data avută în vedere pentru înaintarea unei cereri de aprobare.”;
            
         
         
            
               (6)La articolul 21 se adaugă următorul alineat (5a):
            
            
               „(5a)Prospectele UE pentru redresare, elaborate în conformitate cu articolul 14a, se clasifică în mecanismul de stocare menționat la alineatul (6) din prezentul articol. Datele folosite pentru clasificarea prospectelor elaborate în conformitate cu articolul 14 se pot utiliza pentru clasificarea prospectelor UE pentru redresare elaborate în conformitate cu articolul 14a, cu condiția ca cele două tipuri de prospecte să fie diferențiate în mecanismul de stocare respectiv.”;
            
            
               (7)Articolul 23 se modifică după cum urmează:
            
            
               (a)la alineatul (2), primul paragraf se înlocuiește cu următorul text:
            
            
               „(2)În cazul în care prospectul se referă la o ofertă publică de valori mobiliare, investitorii care au acceptat deja să achiziționeze sau să subscrie valorile mobiliare înaintea publicării suplimentului au dreptul să își retragă acceptul, în termen de trei zile lucrătoare de la publicarea suplimentului, cu condiția ca noul factor semnificativ, eroarea materială sau inexactitatea materială menționat(ă) la alineatul (1) să fi apărut sau să fi fost constatat(ă) înaintea încheierii perioadei de valabilitate a ofertei sau a furnizării valorilor mobiliare, oricare dintre aceste evenimente are loc primul. Această perioadă poate fi prelungită de către emitent sau ofertant. Data finală corespunzătoare dreptului de retragere este indicată în supliment.”;
            
            
               (b)la alineatul (3), primul și al doilea paragraf se înlocuiesc cu următoarele texte:
            
            
               „(3)În cazul în care investitorii achiziționează sau subscriu valori mobiliare printr-un intermediar financiar, între momentul aprobării prospectului pentru valorile mobiliare respective și cel al încheierii perioadei de valabilitate a ofertei sau cel al începerii tranzacționării pe o piață reglementată, oricare dintre aceste evenimente are loc ultimul, intermediarul financiar respectiv informează investitorii cu privire la posibilitatea publicării unui supliment, la locul și momentul în care va fi publicat acesta, precum și cu privire la faptul că intermediarul financiar îi va ajuta să își exercite dreptul de a-și retrage acceptul în acest caz.
            
            
               În cazul în care investitorii menționați la primul paragraf au dreptul de retragere menționat la alineatul (2), intermediarul financiar îi contactează pe investitorii respectivi în termen de o zi lucrătoare de la publicarea suplimentului.”;
            
            
               (8)Se introduce următorul articol 47a:
            
            
               „Articolul 47a
                  Limitarea în timp a prospectului UE pentru redresare
            
            
               Regimul stabilit la articolul 14a expiră la [18 luni de la data aplicării prezentului regulament]. 
            
            
               Prospectele UE pentru redresare elaborate în conformitate cu articolul 14a și aprobate între [data de aplicare a prezentului regulament] și [18 luni de la data de aplicare a prezentului regulament] sunt reglementate în continuare de articolul respectiv până la expirarea valabilității lor sau până la expirarea unui termen de douăsprezece luni de la [18 luni de la data de aplicare a prezentului regulament], oricare dintre aceste evenimente are loc primul.”;
            
            
               (9)La articolul 48, alineatul (2) se înlocuiește cu următorul text: 
            
            
               „(2) Raportul evaluează, printre altele, dacă, în lumina obiectivelor urmărite, rezumatul prospectului, regimurile de informare menționate la articolele 14, 14a și 15 și documentul de înregistrare universal prevăzut la articolul 9 sunt în continuare adecvate. Raportul include în special următoarele: 
            
            
               (a)numărul de prospecte UE pentru creștere ale persoanelor din fiecare dintre cele patru categorii menționate la articolul 15 alineatul (1) literele (a)-(d), precum și o analiză a evoluției fiecărui asemenea număr și a tendințelor în alegerea locurilor de tranzacționare de către persoanele autorizate să folosească prospectul UE pentru creștere; 
            
            
               (b)o analiză pentru a stabili dacă prospectul UE pentru creștere asigură un echilibru adecvat între protecția investitorilor și reducerea sarcinii administrative pentru persoanele care au dreptul să îl folosească; 
            
            
               (c)numărul de prospecte UE pentru redresare aprobate și o analiză a evoluției acestui număr;
            
            
               (d)costul cu pregătirea prospectului UE pentru redresare și obținerea aprobării acestuia comparativ cu costurile actuale pentru un prospect, împreună cu indicarea economiilor financiare totale realizate; 
            
            
               (e)o analiză pentru a stabili dacă prospectul UE pentru redresare asigură un echilibru adecvat între protecția investitorilor și reducerea sarcinii administrative pentru persoanele care au dreptul să îl folosească;”; 
            
            
               (10)Textul prevăzut în anexa la prezentul regulament se introduce ca anexa Va.
            
         
         
            
               Articolul 2
               Intrarea în vigoare și aplicarea
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        Comunicarea Comisiei către Parlamentul European, Consiliul European, Consiliu, Banca Centrală Europeană, Banca Europeană de Investiții și Eurogrup intitulată „Răspunsul economic coordonat la epidemia de COVID-19”, COM(2020) 112 final din 13.3.2020.
               
               
                  
                     (2)
                  
                        Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor intitulată „Acum este momentul Europei: să reparăm prejudiciile aduse de criză și să pregătim viitorul pentru noua generație”, COM(2020) 456 final din 27.5.2020.
               
               
                  
                     (3)
                  
                        Regulamentul (UE) 2017/1129 al Parlamentului European și al Consiliului din 14 iunie 2017 privind prospectul care trebuie publicat în cazul unei oferte publice de valori mobiliare sau al admiterii de valori mobiliare la tranzacționare pe o piață reglementată, și de abrogare a Directivei 2003/71/CE (JO L 168, 30.6.2017, p. 12).
               
               
                  
                     (4)
                  
                        Directiva 2004/109/CE a Parlamentului European și a Consiliului din 15 decembrie 2004 privind armonizarea obligațiilor de transparență în ceea ce privește informația referitoare la emitenții ale căror valori mobiliare sunt admise la tranzacționare pe o piață reglementată și de modificare a Directivei 2001/34/CE (JO L 390, 31.12.2004, p. 38).
               
               
                  
                     (5)
                  
                        Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 87, 31.3.2017, p. 1).
               
               
                  
                     (6)
                  
                        Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
               
               
                  
                     (7)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
               
               
                  
                     (8)
                  
                        Regulamentul (UE) 2017/2402 al Parlamentului European și al Consiliului din 12 decembrie 2017 de stabilire a unui cadru general privind securitizarea și de creare a unui cadru specific pentru o securitizare simplă, transparentă și standardizată, și de modificare a Directivelor 2009/65/CE, 2009/138/CE și 2011/61/UE, precum și a Regulamentelor (CE) nr. 1060/2009 și (UE) nr. 648/2012.
               
               
                  
                     (9)
                  
                        Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_en
                  . 
               
               
                  
                     (11)
                  
                        Regulamentul (UE) 2019/2115 al Parlamentului European și al Consiliului din 27 noiembrie 2019 de modificare a Directivei 2014/65/UE și a Regulamentelor (UE) nr. 596/2014 și (UE) 2017/1129 în ceea ce privește promovarea utilizării piețelor de creștere pentru IMM-uri (JO L 320, 11.12.2019, p. 1).
               
               
                  
                     (12)
                  
                        Cauza Vodafone C-58/08: „Atunci când un act întemeiat pe articolul 95 CE a eliminat deja orice obstacol privind schimburile în domeniul pe care acesta îl armonizează, legiuitorul comunitar nu poate fi privat de posibilitatea de a adapta acest act în funcție de orice modificare a împrejurărilor sau de orice evoluție a cunoștințelor având în vedere sarcina care îi revine de a garanta protecția intereselor generale recunoscute de tratat”.
               
               
                  
                     (13)
                  
                        COM(2020) 456 final din 27.5.2020.
               
               
                  
                     (14)
                  
                        Regulamentul (UE) 2017/1129 al Parlamentului European și al Consiliului din 14 iunie 2017 privind prospectul care trebuie publicat în cazul unei oferte publice de valori mobiliare sau al admiterii de valori mobiliare la tranzacționare pe o piață reglementată, și de abrogare a Directivei 2003/71/CE (JO L 168, 30.6.2017, p. 12).
               
               
                  
                     (15)
                  
                        Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
               
               
                  
                     (16)
                  
                        Directiva 2004/109/CE a Parlamentului European și a Consiliului din 15 decembrie 2004 privind armonizarea obligațiilor de transparență în ceea ce privește informația referitoare la emitenții ale căror valori mobiliare sunt admise la tranzacționare pe o piață reglementată și de modificare a Directivei 2001/34/CE (JO L 390, 31.12.2004, p. 38).
               
               
                  
                     (17)
                  
                        Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 87, 31.3.2017, p. 1).
               
            
      
    ---documentbreak--- 
      
         
               COMISIA EUROPEANĂ
            Bruxelles, 24.7.2020
            COM(2020) 281 final
            ANEXĂ
            la
            REGULAMENTUL PARLAMENTULUI EUROPEAN ȘI AL CONSILIULUI
            de modificare a Regulamentului (UE) 2017/1129 în ceea ce privește prospectul UE pentru redresare și ajustările specifice pentru intermediarii financiari în scopul susținerii redresării în urma pandemiei de COVID-19
            {SWD(2020) 120 final}
            
               
         
         
            
               ANEXĂ
            
            
               „ANEXA Va
            
            
               INFORMAȚII SUPLIMENTARE CARE TREBUIE INCLUSE ÎN PROSPECTUL UE PENTRU REDRESARE
            
            
               I.Denumirea emitentului, statul membru în care a fost constituit, link către site-ul web al emitentului
            
            
               Obiectivul constă în identificarea societății care emite acțiuni, și anume în precizarea identificatorului entității juridice („LEI”), a statului membru în care a fost constituită și a site-ului web unde investitorii pot găsi informații referitoare la activitățile societății, produsele pe care le produce sau serviciile pe care le prestează, piețele principale unde concurează, structura organizațională a acesteia și, dacă este cazul, informații incluse prin trimiteri.
            
            
               II.Declarația de responsabilitate
            
            
               Obiectivul constă în identificarea persoanelor responsabile de elaborarea prospectului UE pentru redresare și în includerea unei declarații din partea lor, conform căreia, după cunoștințele lor, informațiile cuprinse în prospectul UE pentru redresare sunt conforme cu realitatea, iar prospectul UE pentru redresare nu conține omisiuni de natură să îi altereze conținutul. 
            
            
               Dacă este cazul, declarația conține informații provenite de la părți terțe, inclusiv sursa (sursele) respectivelor informații, precum și declarații sau rapoarte atribuite unei persoane care acționează în calitate de expert, precum și următoarele informații referitoare la respectiva persoană: 
            
            
               (a) numele;
            
            
               (b) adresa de la locul de muncă; 
            
            
               (c) calificări și 
            
            
               (d) după caz, interesul semnificativ în societatea emitentă.
            
            
               În declarație se indică autoritatea competentă care a aprobat prospectul UE pentru redresare și se precizează că aprobarea în cauză nu este o aprobare a emitentului și că prospectul UE pentru redresare a fost elaborat în conformitate cu articolul 14a.
            
            
               III.Factorii de risc
            
            
               Obiectivul constă în descrierea celor mai importante riscuri specifice emitentului și acțiunilor.
            
            
               IV.Situațiile financiare
            
            
               Situațiile financiare (anuale și semestriale) trebuie publicate pentru perioada de 12 luni anterioară aprobării prospectului UE pentru redresare. În cazul în care au fost publicate atât situații financiare anuale, cât și semestriale, sunt necesare numai situațiile anuale, în cazul în care acestea sunt ulterioare situațiilor financiare semestriale. 
            
            
               Situațiile financiare anuale trebuie să facă obiectul unui audit independent. Raportul de audit se elaborează în conformitate cu Directiva 2006/43/CE a Parlamentului European și a Consiliului
                  1
                și cu Regulamentul (UE) nr. 537/2014 al Parlamentului European și al Consiliului
                  2
               .
            
            
               În situațiile în care nu se aplică Directiva 2006/43/CE și Regulamentul (UE) nr. 537/2014, situațiile financiare anuale trebuie să fie auditate sau să fie însoțite de o mențiune indicând dacă, în sensul prospectului UE pentru redresare, ele oferă o imagine corectă, în concordanță cu standardele de audit aplicabile într-un stat membru sau cu un standard echivalent. În caz contrar, în prospectul UE pentru redresare trebuie incluse următoarele informații:
            
         
         
            
               (a)o declarație vizibilă care să specifice standardele de audit aplicate;
            
            
               (b)o explicație pentru fiecare abatere semnificativă de la standardele internaționale de audit;
            
            
               În cazul în care rapoartele de audit privind situațiile financiare anuale au fost refuzate de auditorii statutari sau în cazul în care acestea conțin rezerve, modificări ale opiniei, declarații de declinare a responsabilității sau un paragraf de evidențiere a unor aspecte, trebuie prezentate motivele care au stat la baza acestora, iar respectivele rezerve, modificări, declinări ale responsabilității sau evidențieri ale unor aspecte trebuie să fie reproduse integral.
            
            
               Se include, de asemenea, o descriere a oricărei modificări semnificative a poziției financiare a grupului care s-a produs de la sfârșitul ultimului exercițiu financiar pentru care au fost publicate situații financiare auditate sau informații financiare interimare sau se include o declarație negativă adecvată. 
            
            
               Dacă este cazul, se includ, de asemenea, informații pro forma.
            
            
               V.Informații privind tendințele
            
            
               Obiectivul constă în includerea unei descrieri a: 
            
            
               (a)principalelor tendințe care au afectat producția, vânzările și stocurile, costurile și prețurile de vânzare de la sfârșitul ultimului exercițiu financiar încheiat și până la data întocmirii prospectului UE pentru redresare; 
            
            
               (b)informațiilor privind orice tendință, incertitudine, cerință, angajament sau eveniment cunoscut(ă) care prezintă o probabilitate rezonabilă de a afecta semnificativ perspectivele emitentului, cel puțin pentru exercițiul financiar în curs.
            
            
               VI.Prețul definitiv al ofertei și numărul de acțiuni, inclusiv angajamentul ferm al acționarilor peste 5 % și numele subscriitorilor
            
            
               Obiectivul constă în stabilirea informațiilor specifice referitoare la valoarea ofertei de acțiuni și în prezentarea informațiilor referitoare la angajamentele ferme ale principalilor acționari de a subscrie mai mult de 5 % din ofertă, precum și la acordurile de subscriere.
            
            
               VII.Locul și momentul de subscriere a acțiunilor
            
            
                  Obiectivul constă în furnizarea numărului internațional de identificare a valorilor mobiliare („codul ISIN”) și a altor informații esențiale despre acțiunile din oferta publică și în furnizarea de informații referitoare la locul unde se pot subscrie acțiunile și la durata de valabilitate a ofertei, inclusiv orice modificare posibilă, precum și a unei descrieri a procedurii de subscriere, precizând data emiterii noilor acțiuni.
            
            
               VIII. Motivele ofertei și modul de utilizare a veniturilor obținute din ofertă
            
            
               Obiectivul constă în furnizarea de informații referitoare la motivele ofertei și, după caz, valoarea netă estimată a veniturilor obținute, defalcată pe principalele utilizări prevăzute, în ordinea descrescătoare a priorității.
            
            
               În cazul în care emitentul preconizează că veniturile estimate nu vor fi suficiente pentru finanțarea tuturor obiectivelor avute în vedere, se indică sursa și valoarea fondurilor suplimentare necesare. Se furnizează, de asemenea, informații detaliate în cazul în care veniturile obținute sunt utilizate pentru achiziționarea de active altfel decât în cursul normal al activităților, pentru finanțarea achiziției anunțate a altor întreprinderi sau pentru rambursarea, reducerea sau răscumpărarea unor datorii.
            
            
               X.Declarația privind capitalul circulant
            
            
               Obiectivul constă în furnizarea de informații prin care să se poată stabili dacă capitalul circulant este suficient pentru obligațiile actuale ale emitentului sau, în caz contrar, privind modul în care emitentul propune să asigure capitalul circulant suplimentar necesar.
            
            
               XI.Conflictele de interese
            
            
               Obiectivul constă în furnizarea de informații referitoare la orice conflicte de interese în legătură cu emisiunea.
            
         
         
            
               XII.Participația după emisiune
            
            
               Obiectivul constă în furnizarea de informații privind participarea la capitalul social și drepturile de vot după majorarea capitalului rezultată în urma ofertei publice.”
            
         
         
            
                  
                     (1)
                  
                        Directiva 2006/43/CE a Parlamentului European și a Consiliului din 17 mai 2006 privind auditul legal al conturilor anuale și al conturilor consolidate, de modificare a Directivelor 78/660/CEE și 83/349/CEE ale Consiliului și de abrogare a Directivei 84/253/CEE a Consiliului (JO L 157, 9.6.2006, p. 87).
               
               
                  
                     (2)
                  
                        Regulamentul (UE) nr. 537/2014 al Parlamentului European și al Consiliului din 16 aprilie 2014 privind cerințe specifice referitoare la auditul statutar al entităților de interes public și de abrogare a Deciziei 2005/909/CE a Comisiei (JO L 158, 27.5.2014, p. 77).